EFF nie deel van verkiesing van nuwe presidentJulius Malema tydens die perskonferensie. Die EFF het Donderdag uit die Nasionale Vergadering gestap toe die nuwe president vir Suid-Afrika gekies is. Julius Malema, leier van die EFF, het gesê hulle sal nie deelneem nie, aangesien “ons nie geloofwaardigheid aan enigiemand van die leidende party wil gee nie. Ons sal met die eerste geleentheid ŉ beroep doen vir die ontbinding van parlement ten gunste van vroeë verkiesings”. Die EFF het Jacob Zuma se bedanking verwelkom. “Die EFF is bly dat die man wat ons nie meer as president erken het ná hy ŉ eed verbreek het nie, ingegee het onder politieke druk waarvan die EFF in die middelpunt was vir die afgelope drie jaar.” Malema het tydens ŉ perskonferensie aan joernaliste gesê dat die val van Zuma ŉ direkte uitkoms van die parlementêre werk van die EFF is. “Ons genadelose pogings om Zuma verantwoordbaar te hou vir die Nkandla-korrupsie en die uiteindelike bevinding van die grondwethof wat Zuma nie nagekom het nie, is sentraal tot die redes hoekom sy presidentskap voor die einde van die termyn beëindig is.” Malema het ook beklemtoon dat Zuma nie bedank het as gevolg van sy politieke gewete nie, maar dat hy bedank het omdat hy geweet het as hy nie bedank nie, hy “verneder sou word in die EFF-geleide mosie van wantroue wat met 99% sekerheid sou slaag”. “In sy onkundige, arrogante en politiese ongeletterde artikulasies het Zuma gesê hy weet nie hoekom hy die kantoor van die president moes verlaat nie. Omdat dié wat met kom geskakel het oor sy bedanking bang is vir hom, sal ons dié geleentheid gebruik om Zuma aan sy sondes te herinner.” Die EFF het die bewerings dat Zuma gratis hoër onderwys aan die land gegee het van die hand gewys. “Gratis hoër onderwys is as gevolg van die #FeesMustFall-generasie wat Zuma se regering skoppend en skreeuend na die tafel gebring het om toe te gee tot gratis onderwys.” Malema het Zuma verder as ŉ “post-koloniale ramp” bestempel. “Ons doen ŉ beroep op alle Suid-Afrikaners om nie vir Zuma se krokodiltrane te val elke keer as hy verkeerd is nie. Die hele nasie was vir byna ŉ dekade ŉ slagoffer van ŉ kulkunstenaar.” Malema meen verder die ANC is nie ŉ organisasie wat Suid-Afrika verder as politieke bevryding kan lei nie. “Die ANC het ŉ belangrike rol in die politieke bevryding gespeel, maar is geensins in staat om die samelewing na gelykheid en voorspoed te lei nie. Hulle kan ook nie korrupsie en wanadministrasie binne die organisasie beveg nie.” “As die ANC van Cyril Ramaphosa ernstig is en waarlik ŉ nuwe en stabiele toekoms soek, moet hulle toegee tot die beroep vir vroeë verkiesings.” Malema het bygevoeg die ANC het Zuma beskerm toe die hele Suid-Afrika gesê het hy is ŉ probleem, en die oplossing sal volgens hom wees om die ANC heeltemal uit die politiek te verwyder. “Die EFF het geen vertoue in die leierskap van die ANC nie en glo selfs Zuma se opvolgers sal net plaasvervangers vir dieselfde korrupsie en kompetisie word.” Volgens Malema sal die EFF wel deelneem aan die staatsrede. “Die mense van Suid-Afrika begin nou verstaan dat die EFF nie net ŉ opposisieparty is nie, maar ŉ massabeweging met ideologiese en politiese en taktiese kapasiteit om die samelewing te lei.” Malema het ook laat hoor dat die EFF die DA se aansoek vir ŉ mosie om die parlement te ontbind sal ondersteun. Volgens hom moet daar nie ŉ verkiesing van ŉ nuwe president plaasvind nie, maar eers ŉ gesprek oor die ontbinding van die parlement. Op ŉ vraag of Malema dalk sal oorweeg om terug te keer na die ANC noudat Zuma nie meer in die prentjie is nie, het Malema vurig geantwoord dat hy nooit, ooit terug sal keer na die ANC nie. “Ek sal eerder die politiek verlaat.” “In Desember het mense gesê ná Ramaphosa is die opposisiepartye irrelevant. Nou kom julle meester, julle ster van die Lucky Packet, en sê hy maak staat op die opposisiepartye om Zuma te verwyder. Watter demokraat sal die irrelevansie van ŉ opposisie in ŉ multiparty-demokrasie vier? As dit nie vir die opposisie was nie, sou ons nie gewees het waar ons is nie.” “Ons kan nie toelaat dat Ramaphosa verkies word as president onder Baleka Mbete, die mees korrupte speaker, met geen respek vir reëls nie.” Hy meen ook Malusi Gigaba, minister van finansies, moet afgedank word omdat die begroting wat hy gaan lewer uit “Zuma se kabinet” kom.